ยาแอมโลดิปีน มีปฏิกิริยาระหว่างยากับยาตัวอื่นอย่างไร
ยาแอมโลดิปีน (Amlodipine) เป็นยาลดความดันยาลดความดันเลือดสูง ที่มีใช้อย่างแพร่หลาย โดยยานี้จัดอยู่ในกลุ่มยาที่เรียกว่า Calcium Channel Blocker ทางการแพทย์ยังนำยาแอมโลดิปีน มาใช้รักษาอาการเจ็บหน้าอก เนื่องจากเลือดมาเลี้ยงหัวใจไม่เพียงพอ หรือที่เรียกว่า Angina pectoris

ยาแอมโลดิปีน จะถูกเปลี่ยนโครงสร้างที่ตับ และขับออกจากร่างกายโดยไตทางปัสสาวะ หลังรับประทานยา พบว่ายานี้จะมีระดับคงอยู่ในกระแสเลือดได้นานถึง 30 – 50 ชั่วโมง ด้วยยาแอมโลดิปีนมีผลข้างเคียงและมีปฏิกิริยาระหว่างยากับยาอื่นอย่างมากมาย การใช้ยานี้หรือการปรับขนาดการรับประทาน จึงต้องได้รับคำสั่งจากแพทย์เท่านั้น จึงไม่สมควรที่จะซื้อยานี้มารับประทานเอง

ยาแอมโลดิปีนมีปฏิกิริยาระหว่างยากับยาอื่นๆ เช่น

- การรับประทานยาแอมโลดิปีน ร่วมกับยาลดไขมันบางตัว สามารถก่อให้เกิดความเสียหายกับตับและไต เพราะยาแอมโลดิปีนสามารถเพิ่มระดับยาลดไขมันบางกลุ่มในกระแสเลือดได้ อาทิเช่น ยา Simvastatin
- การใช้ยาแอมโลดิปีน ร่วมกับยาแก้ปวด/ยาลดไข้บางตัว สามารถก่อให้เกิดภาวะความดันโลหิตสูงได้ จึงต้องให้แพทย์เป็นผู้ปรับขนาดการรับประทานเพื่อลดผลเสียดังกล่าว ยาแก้ปวด/ลดไข้ดังกล่าว เช่น ยา Aspirin, ยา Ibuprofen
- การใช้ยากลุ่มสเตียรอยด์บางชนิด สามารถลดผลการทำงานของยาแอมโลดิปีนและส่งผลให้ความดันโลหิตลดลงได้ ยากลุ่มสเตียรอยด์ดังกล่าว เช่นยา Methylprednisolone
- การรับประทานแอมโลดิปีน ร่วมกับยาปฏิชีวนะบางกลุ่ม สามารถเพิ่มระดับของยาแอมโลดิปีนในกระแสเลือด จนส่งผลทำให้มีอาการข้างเคียงเพิ่มขึ้น เช่น ความดันโลหิตต่ำอย่างมาก, หัวใจเต้นผิดจังหวะ, มีอาการคั่งของน้ำในร่างกาย (อาการบวมน้ำทั่วตัว), ตับบวม, ภาวะหัวใจล้มเหลว, ยาปฏิชีวนะดังกล่าว เช่นยา Clarithromycin
อายุรศาสตร์ (อายุรศาสตร์) - Internal Medicine,เภสัชวิทยา Pharmacology